**REPUBLIKA HRVATSKA**

**BJELOVARSKO-BILOGORSKA ŽUPANIJA**

**GRAD GAREŠNICA**

**OSNOVNA ŠKOLA**

**TRNOVITIČKI POPOVAC**

**Trnovitički Popovac**

**(43 233 Trnovitički Popovac)**

**43 280 Garešnica**

**Telefon/faks: 043 542 012**

**IZVJEŠĆE O RADU**

**USTROJSTVENE JEDINICE PREDŠKOLSKOG ODGOJA**

**PRI OSNOVNOJ ŠKOLI TRNOVITIČKI POPOVAC**

**U PEDAGOŠKOJ GODINI 2020./2021.**

****

GESLO ŠKOLE: „Osmijeh i sunce griju nam dan!“

Rujan 2021.

**SADRŽAJ**

1. **UVOD ……………………………………………………………………... 2**
2. **USTROJSTVO RADA …………………………………………………… 3**
3. **MATERIJALNI UVJETI RADA ……………………………………..… 5**
4. **ODGOJNO-OBRAZOVNI RAD ………………………………………... 7**
5. **SURADNJA S RODITELJIMA I VANJSKIM ČIMBENICIMA …... 13**
6. **EKOLOŠKI I ZDRAVSTVENI ČIMBENICI U PROGRAMU …..… 14**
7. **PRAĆENJE OSTVARIVANJA PROGRAMA ……………………….. 15**
8. **FINANCIRANJE PROGRAMA ………………………………………. 16**
9. **UVOD**

Program predškole pri Osnovnoj školi Trnovitički Popovac u Trnovitičkom Popovcu ustrojen je sukladno važećim propisima desetak godina prije stupanja na snagu Pravilnika o sadržaju i trajanju programa predškole (u daljnjem tekstu: Pravilnik). Razlozi i potreba za ostvarivanjem temeljili su se na činjenicama da svako dijete ima jednako pravo na jedan od organiziranih oblika izvanobiteljskog predškolskog odgoja i obrazovanja, a na upisnom području Škole nije bilo dječjeg vrtića s redovnim programom predškolskoga odgoja niti bilo kojeg drugog kraćeg programa za rad s djecom koja nisu obuhvaćena organiziranim predškolskim odgojno-obrazovnim radom. To je posebno značajno u ruralnoj sredini upisnog područja Škole koja obuhvaća nerazvijena rubno-prigradska mjesta grada Garešnice i dio općine Berek koja se zbog demografskih čimbenika, ali i niskog socijalnog i materijalnog statusa nalazi na području od posebne državne skrbi. U toj sredini obitelji su nižeg obrazovnog statusa i uglavnom svoju egzistenciju temelje na poljoprivredi i radu bez radnog vremena, što ih objektivno ograničava u kvantiteti i kvaliteti rada s djecom.

Program predškole obuhvaća upisno područje OŠ Trnovitički Popovac, odnosno mjesta Trnovitički Popovac, dio Malog i Velikog Pašijana, Prokop, Begovaču, Kostanjevac, Oštri Zid, Gornju Garešnicu, Novo Selo, Podgarić i Šimljanik.

Program predškole pruža djetetu drugačije socijalno i materijalno okruženje od obitelji. Dijete u njemu može uspostaviti socio-emocionalnu vezu s drugom odraslom osobom i s drugom djecom. Materijalno okruženje primjereno je dječjem interesu, u funkciji je dječje igre i aktivnosti. Osim toga, program predškole u neposrednoj je vezi s jednim od osnovnih prava djeteta, pravo na obrazovanje jer ublažava nejednakost odgojno-obrazovnih šansi djece na početku školovanja.

1. **USTROJSTVO RADA**

Suglasnošću dobivenom od Ministarstva znanosti i obrazovanja Program predškole je sastavni dio djelatnosti Osnovne škole Trnovitički Popovac.

Ustrojstvena jedinica predškolskog odgoja pri Osnovnoj školi Trnovitički Popovac tijekom 2020./2021. predagoške godine brojila je jednu skupinu predškolske djece u godini prije polaska u prvi razred s ukupno 2 redovita polaznika. Skupina je brojila jednu djevojčicu i jednog dječaka iz Velikog Pašijana. U drugom obrazovnom razdoblju jedan dan u tjednu, *srijedom*, u aktivnosti igraonice skupini su se mogla pridružiti godinu mlađa djeca od polaznika predškole s ciljem razvoja dječjeg govora i socijalizacije, a što je bilo moguće realizirati zbog malog ukupnog broja djece u predškolskoj skupini. Ukupan dodatni broj polaznika aktivnosti igraonice srijedom bio je do dvoje djece.

Tijekom 2020./2021. pedagoške godine ostvareni fond sati programa predškole je 250 sati neposrednog rada s djecom u godini prije polaska u osnovnu školu, a sukladno Pravilniku i Suglasnosti Ministarstva znanosti, obrazovanja i športa, Klasa:601-02/05-03/00322, Urbroj: 533-10-06-4, od siječnja 2006. godine. Glede specifičnih objektivnih uvjeta rada najpovoljnijih za djecu, a to su korištenje prostora i opreme, prijevoz djece putnika, organizacija i osiguravanje prehrane, pedagoška godina Ustrojstvene jedinice predškolskog odgoja pri OŠ Trnovitički Popovac bila je usklađena sa školskom godinom osnovne škole, stoga je program predškole ostvaren tijekom dva odgojno-obrazovnog razdoblja, i to:

* prvi, jesenji dio: od 15. listopada do 23. prosinca 2020. godine
* drugi, zimsko-proljetni dio: od 17. siječnja do 31. svibnja 2021. godine

Veći dio predškolskog odgojno obrazovnog rada (206 sati) ostvaren je neposrednim radom s djecom polaznicima u prostoru Predškole, a zbog epidemiološke situacije sukladno dobivenim mjerodavnim uputama HZJZ-a i MZO-a manji dio (44 sata) ostvaren je radom na daljinu odgajateljice s djecom i uz posredovanje roditelja.

Broj susreta bio je tri puta u tijeku jednog radnog tjedna – ponedjeljkom, srijedom i petkom te dva puta u tijeku drugog tjedna – srijeda i četvrtak, i tako naizmjenično tijekom pedagoške godine. Prema potrebi, a zbog provedbe drugih aktivnosti djece (izvan ustanove ili skupine) mijenjan je raspored (redoslijed) radnih dana, ali je ukupan broj ostajao isti. Program predškole realiziran je u skladu sa životnim ritmom i potrebama djeteta (ne suviše rano, a ni prekasno tijekom dana) i za njih najpovoljnijim objektivnim uvjetima. Vrijeme okupljanja bilo je od 13,15 do 14,00 sati zbog djece putnika organiziranim prijevozom („školski autobus“). Vrijeme trajanja odgojno-obrazovnog susreta bilo je 4 sata i 15 minuta – ponedjeljkom i srijedom (ili u slučaju zamjene dana, srijedom i četvrtkom) te 3 sata i 30 minuta – petkom, a prema unaprijed s roditeljima utvrđenom rasporedu. Raspored rada, odnosno radno vrijeme odgajatelja, uključivalo je i vrijeme prijema i ispraćaja djece putnika. Djecu su u prostor programa predškole (tzv. „malu školu“) dovodile i odvodile odrasle osobe – roditelji/skrbnici ili osobe koje su roditelji/skrbnici ovlastili pisanom izjavom u kojoj je naveden i način putovanja djeteta.

KALENDAR OSTVARENOG RADA 2020./2021. PEDAGOŠKE GODINE

|  |  |  |
| --- | --- | --- |
| **MJESEC** | **BROJ**  **I/ILI SADRŽAJ**  **RADNIH DANA** | **BROJ SATI NEPOSREDNOG ODGOJNO-OBRAZOVNOG**  **RADA S DJECOM** |
| LISTOPAD | Uvodni dan + 5 = 6 | 20 sati |
| STUDENI | 10 | 36 sati |
| PROSINAC | 10 + Božićna priredba | 28 sati |
| Zimski odmor djece od 21. prosinca 2020. do 8. siječnja 2021. | | |
| SIJEČANJ | (od 7.1.) 9 | 32 sata |
| VELJAČA | 9 + Poklade/Maskenbal | 28 sati |
| OŽUJAK | 10 + „Pozdrav proljeću“ | 40 sati |
| Proljetni odmor djece od 1. do 9. travnja 2021. | | |
| TRAVANJ | 10 | 28 sati |
| SVIBANJ | 11 – Dan škole, Završna priredba | 38 sati |
| **UKUPNO** | **-** | **250 sati** |

Program predškole ostvarila je jedna voditeljica, odgajateljica MATEA VRUĆINA, zaposlena u nepunom (ukupno radno vrijeme 20 sati tjedno) određenom radnom vremenu (nepunih mjeseci), a poslodavac je lokalna jedinica samouprave – Grad Garešnica. Zadaće odgajateljice bile su provoditi odgojno-obrazovni program rada s djecom u godini prije polaska u školu, stručno promišljati odgojno-obrazovni proces u skupini, pravodobno planirati, programirati i vrednovati odgojno-obrazovni rad, prikupljati, izrađivati i održavati sredstva za rad s djecom, voditi brigu o estetskom i funkcionalnom uređenju prostora za izvođenje različitih aktivnosti, raditi na zadovoljenju svakidašnjih potreba djece i njihovih razvojnih zadaća, poticati razvoj svakog djeteta prema njegovim sposobnostima te voditi dokumentaciju o djeci i radu. Voditeljica/nositeljica Programa predškole imala je obvezu permanentnog stručnog usavršavanja. Ostali djelatnici (spremačica, kuharica, administrativni djelatnici, stručni suradnik – pedagoginja i ravnatelj) zaposlenici su Škole.

Cjelokupni ustroj programa predškole prilagođen je potrebama i pravima djeteta, a temelji se na Suglasnosti MZO-a za ustroj programa predškole za djecu u godini prije polaska u osnovnu školu, KLASA: 601-02/05-03/0084, URBROJ: 533-10-05-3, od 12. sronja 2005. godine i Suglasnosti MZO-a na Program rada Ustrojstvene jedinice programa predškole, KLASA: 601-02/05-03/00322, URBROJ: 533-10-06-4. od 19. siječnja 2006. godine. Kod ustrojavanja programa u skladu s objektivnim mogućnostima, maksimalno se nastojao primjenjivati Državni pedagoški standard predškolskog odgoja i naobrazbe, što je vidljivo iz Rješenja Ureda državne uprave u BBŽ kojim se odobrava početak rada i ostvarivanje programa odgojno-obrazovnog rada s djecom predškolske dobi – program predškole kao ustrojbene jedinice predškolskog odgoja pri OŠ Trnovitički Popovac (KLASA: UP/I 601-02/02-01/19, URBROJ: 2103-05-08-09-21 od 7. siječnja 2009. godine) nakon uvida svih propisanih mjerodavnih institucija. Usklađivanje s pedagoškim standardom nastavljeno je i protekle pedagoške godine.

1. **MATERIJALNI UVJETI RADA**

Unutarnji prostor u kojemu se ostvaruje program predškole nalazi se u energetski obnovljenoj školskoj zgradi i podrazumijeva jednu namjensku prostoriju – sobu za dnevni boravak te ostale školske prostorije prema potrebi.

Soba za dnevni boravak djece veličine je 48 metara kvadratnih. Garderobni prostor s klupicom i vješalicama smješten je u hodniku pored ulaza u sobu, a sanitarne prostorije nalaze se u neposrednoj blizini prostorije/sobe za boravak djece i opremljene su prema standardima šestogodišnjih i sedmogodišnjih polaznika prvog razreda što podrazumijeva da su primjerena i nekoliko mjeseci mlađoj djeci u godini prije polaska u školu. Ostali unutarnji prostor koji djeca – polaznici predškole primjereno namjenski ili višenamjenski koriste jesu školska kuhinja s blagovaonicom, sportska učionica s „Poligonom za tjelesne aktivnosti“ (višenamjenskim stupom kinezioloških nastavnih pomagala koja se postavljaju za potrebe TZK-a) i školska knjižnica s čitaonicom. Prostor za rad i boravak djece zadovoljava higijensko-tehničke zahtjeve: primjerena kvaliteta i jačina osvijetljenosti, prozračivanje, centralno grijanje, opskrba pitkom vodom, kanalizacija, zaštićena i osigurana električna instalacija i propisana zaštita od požara.

Vanjski prostor čini školsko sportsko igralište, travnato dječje igralište, travnjak/park s klupama i posađenim ukrasnim stablima, s postavljenim ekološkim edukativnim tablama (*nazivi, prikazi građe biljke i sl.*) i „hotelima za kukce“ te malim cvjetnjakom, a što omogućuje ostvarivanje odgojno-obrazovnih, sportskih i rekreativnih sadržaja uz organizirani boravak djece na zraku. Sav vanjski prostor Škole ograđen je i siguran za djecu.

Oprema i organizacija prostora za Program predškole pri OŠ Trnovitički Popovac svrhom i namjenom primjerena je dobi djece i omogućila je provedbu programom određenih zadaća. Program predškole ostvaren je uz korištenje namjenske, standardizirane osnovne i didaktičke opreme primjerene dobi djece te funkcionalne u odnosu na njihove aktivnosti, igre i učenje. Radni prostor opremljen je osnovnom opremom, stolovima, stolicama, otvorenim i zatvorenim policama, školskom pločom, panoima, elementima i namještajem koji su u funkciji oformljivanja različitih centara/kutića za igre i aktivnosti djece te posjeduje TV, CD i DVD player te školsko prijenosno računalo. U okviru osnovne opreme koristi se 6 mobilnih stolova pravokutnog oblika i primjerene visine, četrnaest drvenih stolica jednostavnog oblika bez oštrih bridova (u skladu s brojem djece) da se izbjegne suvišno zauzimanje prostora za kretanje) te ormarići i primjereni elementi pokućstva za obiteljsko-dramski centar. U svrhu oformljivanja centara koristili su se i pedagoški neoblikovani materijali koje je odgajateljica samostalno i u suradnji s djecom didaktički oblikovala. Postojeći broj centara je 9, i to: centar predčitalačkih vještina i početnog čitanja i pisanja, centar građenja, stolno-manipulativni centar, likovni, glazbeni centar, obiteljsko-dramski: centri obitelji, frizera („kozmetički“) i liječnika (*uz prenamjenu povremeno veterinarski*) te centar prirode i istraživanja.

Didaktička oprema uključuje opremu koja posjeduje ustrojstvena predškolska jedinica te korištenje opreme koju posjeduje Škola:

* različiti plakati, radni listovi i knjige, bojanke, slovarice i pokrivaljke sa slovima, slikovnice s magnetnim elementima (*brojevi*), grafomotoričke crtančice;
* sredstva za govorno izražavanje: lutke na štapu i paravan, slikovnice, slikopriče, mediji sa zvučnim zapisom teksta;
* sredstva za likovno izražavanje: likovno-tehnička sredstva za crtanje, slikanje, plastično i prostorno oblikovanje, modlice (u skladu sa zadaćama), kolaž…;
* sredstva za izražavanje glazbom i pokretom: Orffov instrumentarij, izrađena glazbala, mediji sa zvučnim zapisom instrumentalne i vokalne izvedbe, izvorni instrumenti, plakati;
* oprema prema spiskovima renomiranih dobavljača, kao i oprema koju je izradila sama odgojiteljica: umetaljke, sitni čavlići za pika sliku, elementi nizanja, plastične i drvene kocke za različite igre građenja, plastične, drvene i kartonske slagalice, društvene igre, igre slovima i brojkama, igre memory, domino, puzzle, drvena geometrijska tijela, kompleti suđa, igre zanimanja, lutke, različita vozila i ceste, domaće i divlje životinje, lopte, kolutovi;
* sakupljeni neoblikovani materijali za izradu planiranih centara;
* prirodni materijali koji tematski prate ostale aktivnosti (godišnja doba)
* oprema u školskoj knjižnici/čitaonici i sportskoj učionici.

Materijalna i didaktička oprema dopunjavana je novim igračkama, materijalima i sredstvima sukladno potrebama i mogućnostima.

1. **ODGOJNO-OBRAZOVNI RAD**

Cilj programa predškole pri OŠ Trnovitički Popovac je cjeloviti razvoj djeteta, stvaranje najpovoljnijih uvjeta za razvoj svih potencijala djeteta, prepoznavanje i zadovoljavanje njihovih potreba i interesa, omogućavanje stjecanja znanja, vještina i navika neophodnih za uspješnu prilagodbu novom načinu života i rada u osnovnoj školi. Rad s djecom je koncipiran tako da se s obzirom na psihofizičke osobine šestogodišnjaka stvore najpovoljniji uvjeti u različitim razvojnim područjima koji će doprinijeti sazrijevanju i razvoju djeteta te tako doprinijeti pripremi djeteta za školu. Zadaće programa predškole su prepoznavanje i zadovoljavanje osnovnih potreba djeteta, razvoj osobina i sposobnosti.

Zadaće odgojno-obrazovnog rada utvrđene su na temelju kronološke i razvojne dobi svakog pojedinog djeteta. U hijerarhijskom slijedu prve su zadovoljavanje osnovnih tjelesnih potreba i psihomotorni razvoj, zatim socio-emocionalni razbog, kognitivni/spoznajni razvoj, govor, komunikacija, izražavanje i stvaranje – što možemo izraziti kao stvaralačke osobine koje dijete spontano pokazuje, radoznalost i aktivni stvaralački odnos prema svijetu i komuniciranje. **Program predškole pri OŠ Trnovitički Popovac tijekom pedagoške 2020./2021. godine ostvarivao je sljedeće razvojne zadaće i aktivnosti za ostvarivanje razvojnih zadaća:**

**TJELESNOG I PSIHOMOTORNOG RAZVOJA** – podržavanje, usavršavanje okulomotorne koordinacije (oko-ruka), lokomotorne koordinacije;

* zadovoljavanje potrebe djeteta za različitim oblicima kretanja, za boravkom na zraku i prirodi u osmišljenim aktivnostima (školska igrališta i travnjak, izlet na ribnjak uz šumu);
* razvijanje i usavršavanje motorike, koordinacije pokreta i ravnoteže;
* razvijanje navika bavljenja rekreativnim aktivnostima koje utječu na pravilan rast i razvoj, navikavanje na zdrav način života – razvijanje navika kojima se povećava otpornost organizma na nepovoljne okolinske utjecaje:
* organiziranje elementarnih igara i drugih oblika tjelesnih aktivnosti gdje djeca vježbaju i usavršavaju prirodne oblike kretanja, spretnost izvođenja istih, kao i vježbe koje utječu na razvoj i jačanje svih mišićnih skupina, cjelokupnog psiho-motoričkog razvoja te utječu na razvoj sigurnosti i samopouzdanja (u sportskoj učionici i vanjskom prostoru);
* poticanje djece na samostalnost u oblačenju, svlačenju i urednom odlaganju odjeće i obuće te pravilnost održavanja vlastite čistoće i urednosti okruženja u kojem žive;
* njegovanje humanih odnosa među spolovima u igri i svakodnevnom životu;
* razvijanje higijenskih navika i njegovanje kulture zdrave prehrane;
* razvijanje spretnosti, znanja i navike za očuvanje vlastite sigurnosti i samozaštite (oprez od opasnih predmeta), upoznavanje s opasnostima po zdravlje s kojima se mogu sresti na ulici, u predškoli i roditeljskom domu.

**SOCIO-EMOCIONALNOG RAZVOJA** – poticanje djece na međusobno druženje, na kontakte s odgojiteljicom:

* razvijanje što višeg stupnja socijalnih kompetencija, posebno samostalnosti u svim aktivnostima, odlukama i odnosima, druželjubivosti, spremnosti na razumijevanje, pružanje pomoći i kooperativni rad s drugima, sposobnosti dogovaranja i suradnje;
* poticanje svih socijalno prihvatljivih ponašanja, izražavanja i zadovoljavanja osobnih potreba na socijalno prihvatljiv način, mirno rješavanje sukoba;
* utjecanje na razvoj samopouzdanja, na jačanje pozitivne slike o sebi, sposobnosti prihvaćanja sve većih obveza i preuzimanje odgovornosti za određena ponašanja;
* poticanje otvorenosti za prihvaćanje informacija, uputa i pravila;
* razvijanje društvenosti i uspostave socijalnih kontakata u smislu društveno prihvatljivog ponašanja svakog pojedinog djeteta i kulturnog ophođenja za stolom i drugim prilikama;
* poticanje djece na međusobnu suradnju u igri i druženju te na poštivanje pravila u zajedničkoj igru i pravilan odnos prema sredstvima koja upotrebljavaju;
* razvijanje interesa za rad i radne aktivnosti, usmjeravanje na obavljanje jednostavnih radnih zadataka vezanih za uređenje interijera i eksterijera;
* razvijanje samostalnosti djeteta, njegove kompetencije u svim radnjama koje može obaviti, a isto tako i u svim socijalnim odnosima unutar skupine;
* poticanje osvješćivanja pripadnosti skupini; Obilježen međunartodni dan dječjih prava
* razvijanje kod djeteta sigurnosti, samopouzdanja i pozitivne slike o sebi i svojim mogućnostima, razvijanje spoznaje djeteta da je voljeno i prihvaćeno (u grupi i obitelji);
* razvijanje kod djeteta osjećaja razumijevanja i poštivanja emocija drugih osoba (empatiju) i prepoznavanje preko raznih oblika izražavanja (geste, mimika, intonacija i ton glasa);
* razvijanje osjećaja međusobnog djelovanja, darivanja i nesebičnosti;
* poticanje djeteta da samo uvidi problem i pronađe rješenje, da se osloni na vlastiti napor pri postizanju cilja, pomoći mu da prihvati neuspjeh i realno procjeni svoje mogućnosti;

**SPOZNAJNOG RAZVOJA** – razvijanje kod djeteta radoznalosti i interesa prema svijetu, omogućavanje da doživljava, istražuje, pronalazi novo, uočava pitanja i povezanost pojava na relaciji uzrok-posljedica:

* razvijanje sposobnosti opažanja svim osjetilima:

*gledanjem* – percipiranjem sebe, druge djece, osoba koje susreće, okoline i svih promjena

u prirodi i ljudima;

*slušanjem* – slušajući druge može puno naučiti, kako u individualnom komuniciranju, tako

i u frontalnom (aktivnost na nivou skupine); slušanje i prepoznavanje zvukova

iz okoline te zvukova koje mogu proizvesti različiti predmeti i manipulacija s

njima

*okusom* – prepoznavanje slanog, slatkog, kiselog, gorkog, trpkog, oporog, ljutog;

*mirisom* – razlikovanje prirodnih i kemijskih mirisa;

- pomaganje djetetu da gradi sve pregledniju sliku svijeta, iskustva i znanja:

***o sebi*** – kako sam došao na svijet, moj izgled, mogućnosti i sposobnosti, interakcija s drugima;

***o osobinama i aktivnostima ljudi*** – otac, majka, dijete, odgojitelj, učitelj (posjetili skupinu), liječnici (iskustva i aktivnosti nakon pregleda za školu), vatrogasci, policajci, frizeri, veterinari i dr. (formiranjem kutića, kostimiranjem djece, igrom uloga…), uočavanje veza i odnosa unutar članova obitelji (mama, tata, djed, baka, tetak, teta, strina, stric, ujak, ujna…);

***o prirodi*** – upoznavanje djece s fizikalnim i meteorološkim pojavama – voda, zrak, svjetlo, magnetizam, kiša, snijeg, magla, vjetar, rosa, tuča, led; // zemlja, vatra, svemir, kamen, biljke, kopno, more, šume, pustinje, biljni i životinjski svijet; prirodnim i stvarnim pojavnostima: cigla, beton, kuće; veličina, težina, boja, okus, miris, struktura, poznavanje oblika (kocka, kvadar, kugla, valjak; kvadrat, krug, trokut); razvijanje ekološke svijesti i ponašanja;

***o materijalnim i duhovnim dobrima*** – građevine, spomenici, prometnice, slike, stihovi – specifičnosti kulture neposredne okoline i sredine u kojoj dijete živi;

***okruženje*** – upoznavanje djece s osnovnim prometnim pravilima, prijelaz preko ulice, znakovi upozorenja, semafor, kretanje ulicom; poznavanje boja; upoznavanje društvenih zbivanja u neposrednom okruženju – praznici, blagdani, posjete, zbivanja u obitelji (Advent i Božić, Sveti Nikola, Valentinovo, Poklade – Maskenbal, Uskrs, Majčin dan, Dan škole…);

***prostor*** – snalaziti se u prostoru, poznavati prostorne odnose (unutra, vani, gore, dolje, iznad, ispod, u, na, pokraj, lijevo-desno, između, naprijed, natrag, ispred, iza…);

***vrijeme*** – poznavanje pojmova za vrijeme, jutro, popodne, večer, jučer, danas, sutra, dani u tjednu i mjeseci u godini, godišnja doba (Obilježja godišnjih doba – jesen, zima, Izlet u prirodu „Pozdrav proljeću“), sat, kalendar;

- poticanje djece na prepoznavanje brojeva i brojenje; razvijanje pojma za količinu i veličinu, pojma broja te skupa elemenata do 10, oduzimanje i zbrajanje na konkretnim materijalima, brojenje uz pokazivanje i mehaničko brojenje;

- raznovrsnim sadržajima i aktivnostima razvijanje dječje pažnje, koncentracije, pravilne percepcije, svjesnog i namjernog učenja i zapamćivanja – osmišljavanje aktivnosti u kojima će namjerno učiti, vježbati postupke, manipulirati, promatrati, otkrivati te praktično i verbalno rješavati probleme, razvijati svjesnu i namjernu pažnju, pamćenje, zapažanje i procjenjivanje;

- razvijanje kod djece analize i sinteze (apstraktnog mišljenja);

- poticanje igre za razvoj mišljenja i konstruiranje znanja, utvrđivanje i produbljivanje spoznaja koje su djeca već stekla o okolini: povezivanje predmeta ili pojava po bitnoj osobini, definiranje pojmova prema višem rodnom pojmu, uočavanje uzročno-posljedičnih veza među predmetima, pojavama i situacijama, razlikovanje: točno-netočno, moguće-nemoguće…

**GOVORNOG RAZVOJA, KOMUNIKACIJE, IZRAŽAVANJA I STVARALAŠTVA:**

- podržavanje, poticanje, upoznavanje, razvijanje:

- dijaloški govor – monološki govor - pripremne vježbe za početno čitanje

- literarna, scenska, glazbena kultura - pripremne vježbe za početno pisanje

- razvijanje kulture govora; poticanje govornog stvaralaštva scenskom lutkom ili glumom, razvijanje sposobnosti verbalnog izražavanja, obogaćivanje rječnika, slušanje i razumijevanje govora, točno izgovaranje, izražavanje svojih misli, potreba i osjećaja, prepričavanje priča ili događaja logičkim slijedom; (recitiranje i igrokazi u školskoj knjižnici)

- poticanje otvorenosti za primanje, slanje i razumijevanje usmenih i pisanih poruka;

- poticanje aktivnosti u kojima se koristi pismena komunikacija, a temeljem interesa i čitanje (poticanje sposobnosti glasovne analize i sinteze), pisanje (grafomotoričke vježbe, predvježbe za pisanje, razvijanje fine motorike) – podržavati interes za čitanje i pisanje slova i brojki;

**a) Verbalna komunikacija:**

- poticanje djece na govor i govornu komunikaciju u različitim situacijama, polagano, razumljivo, izražajno, poticanje da pravilno artikuliraju glasove, prema potrebi upućivanje logopedu;

- upućivanje na pažljivo slušanje govora drugih te sudjelovanje u komunikaciji;

- poticanje djece na prepričavanje, izražajno recitiranje, opisivanje, dramsko, scensko i drugo govorno izražavanje, poticanje igre glasovima i riječima, imenovanje predmeta te traženje riječi koje sadrže određeni glas, razvijanje sposobnosti identifikacije početnog i posljednjeg glasa u riječi, glasa u sredini, povezivanje glasa i slova na nivou prepoznavanja;

- njegovanje interesa i znatiželje prema knjizi, učlanjivanje u školsku knjižnicu i redoviti posjeti;

- razumijevanje funkcije pismene komunikacije

**b) Komunikacija pokretom i glazbom:**

- prisutnost glazbe u svakodnevnom radu s djecom, razvijanje sposobnosti doživljavanja i razumijevanja glazbenih djela, poticanje kod djece radosnog raspoloženja i pozitivnih emocija,

- upoznavanje s glazbenim instrumentima, pjesmama (regionalnog karaktera i suvremenim skladbama) i kompozicijama s vokalnom, instrumentalnom i vokalno-instrumentalnom glazbom,

- razvijanje slušne percepcije (prepoznavanje) i muzičkog pamćenja, glazbenog sluha, osjećaja za ritam, tempo i intenzitet,

- poticanje djece da ritam pjesmama, skladbi i brojalica izražavaju kretnjama, izvođenje na udaraljkama i sl. – poticanje glazbenog stvaralaštva djece, poticanje na izražavanje glazbe pokretom tijela, dijelom tijela, gestama ili mimikom lica,

- poticanje djece da pjevaju intonacijski čisto, da jasno i razgovijetno izgovaraju tekst pjesama, da pravilno dišu, da zajednički počnu i završe pjesmu.

**c) Komunikacija likovnim sredstvima:**

- upoznavanje djece s likovno-tehničkim sredstvima za crtanje, slikanje, za plastično i prostorno oblikovanje (olovka, kreda, boja, flomasteri, tuš, papir, kutije, pijesak, glina, glinamol, tijesto, plastelin),

- omogućavanje promatranja, uživljavanja i doživljavanja lijepog u okolini i djelima ljudi, uživljavanje u spontanom izražavanju, stvaranje uvjeta individualnog i grupnog rada s bojom, omogućiti djetetu izraziti svoja zapažanja i doživljaj svijeta: strukturu predmeta, biljke, životinje, mehaničke oblike, nizove, skupine, unutrašnji i vanjski prostor, ljude u pokretu, grupi, nizu.

**d) Komunikacija scenskim sredstvima:**

- svakodnevni dodir djece sa scenskom lutkom i izražavanje pomoću nje,

- kutić dramatizacije, kostima, dijelova odjeće (kape, naočale, krinke…),

- nazočnost predstavama**.**

U sadržajima programa predškole pri OŠ Trnovitički Popovac polazište je bilo dijete i njegovi aktualni interesi i potrebe. Razvojne zadaće su ostvarivane i sudjelovanjem u aktualnim sadržajima različitih društvenih događanja u socijalnom okruženju: Sveti Nikola i Božićna svečanost, Maskenbal i izbor najljepših maski u Osnovnoj školi, obilježavanje Dana škole sportskim igrama na dječjem igralištu te šetnje i izleti u neposrednom okruženju prirodnih promjena vezanih za godišnja doba. U tom smislu ostvarivane su raznovrsne igre, životno-praktične i radne aktivnosti i sadržaji, društvene i društveno zabavne aktivnosti, umjetničko promatranje, slušanje, interpretacija umjetničkih tvorevina za djecu, raznovrsno izražavanje i stvaranje djeteta, istraživačko-spoznajne djelatnosti, specifične aktivnosti s kretanjem i dr., kao na primjer: aktivnosti u kutićima/centrima prostora predškole, posjeti školskoj knjižnici i čitaonici (*„mjesec knjige“*...), radionice (npr. izrada čestitki za Dan očeva i za Majčin dan, ukrasi za Božić, izrada košarica za Uskrs), susreti s učenicima i djelatnicima Škole (prije svega s budućom učiteljicom i pedagoginjom), dramatizacije i radionice, brojne primjerene aktivnosti u sportskoj učionici i na školskom sportskom/dječjem igralištu, šetnje – snalaženje u prometu, promatranje prirode, biljki i životinja u različita godišnja doba, izlet „Pozdrav proljeću – ribnjak, travnjaci i šuma“, Božićna priredba, Valentinovo, Maskenbal u Školi i šetnja, ekološki sadržaj, Uskrs, Dan škole, Završna priredba, uz poštivanje propisanih epidemioloških mjera...

Vrste aktivnosti utvrđene su prema Programskom usmjerenju predškolskog odgoja i obrazovanja predškolske djece, a isto tako i izborom djece. Odgojiteljica ih je temeljem Orijentacijskog plana i programa odgojno-obrazovnog rada definirala Tjednim planom i programom odgojno-obrazovnog rada za odgojnu skupinu.

1. **SURADNJA S RODITELJIMA I VANJSKIM ČIMBENICIMA**

Jedan od preduvjeta uspješnosti ostvarivanja programa bila je dobra suradnja s roditeljima čime se povezalo obiteljsko i izvanobiteljsko iskustvo djeteta. U protekloj pedagoškoj godini to je posebno značajno jer je zbog epidemioloških uvjeta dio programa predškole ostvaren na daljinu isključivo zahvaljujući sudjelovanju roditelja. Uz navedeno neposredno provođenje aktivnosti, suradnja s roditeljima uključila je ove oblike: dva roditeljska sastanka, svakodnevne individualne konzultacije, uključivanje roditelja u realizaciju programa - zajednički rad roditelja i djece: „ukrasi“ od didaktički neoblikovanih materijala, izrada maski za Maskenbal, ankete i panoi za roditelje, obavijesti putem „informativke“ i mobitela - poruke i grupna komunikacija, telefonske informacije i suglasnosti roditelja za sudjelovanje djece u likovnom natječaju, iniciranje zajedničkog fotografiranja te pisane izjave - suglasnosti roditelja za izlet. Svi roditelji dali su pisane privole za obradu osobnih podataka djece u Programu predškole.

Na kraju programa organizirano je zajedničko druženje djece, roditelja i voditeljice programa. Tu je prezentiran dio ostvarenog programa, ekspresija doživljaja djeteta onim sredstvima izražavanja u kojima je ono najbolje. Djeca su sama kreirala program odabirom hoće li pjevati, pričati, dramatizirati ili plesati kako bi pokazala svoja znanja i vještine. Prezentacija programa bila je i putem foto-zapisa kada su djeca i roditelji zajednički gledali i komentirali aktivnosti-igre djece.

Suradnja predškola – škola, prije svega odnosila se na svakodnevne susrete u školskom prostoru, suradnju s budućom učiteljicom koja je upoznala djecu i kojoj je voditeljica prenijela zapažanja o djeci i njihovim potrebama te upute/dogovori s ravnateljem te kontinuiranu suradnju s pedagoginjom. Organiziran je susret roditelja i predstavnika škole. Ostali oblici neposredne suradnje predškole i škole bili su uključivanje stručnih suradnika (pedagoginja i školska knjižničarka - radionice) u neposredni rad s djecom i odgojiteljicom, sastanak pedagoginje i odgojiteljice radi izmjena informacija o djeci (uključivši i posredovanje timu školske medicine) te roditeljski sastanak na kojemu je pedagoginja govorila o spremnosti djeteta za školu i postupcima kojima će predškola pomoći djeci u prijelazu.

Suradnja s drugim kulturnim i javnim ustanovama kao i tvrtkama koje mogu na bilo koji način pripomoći u ostvarivanju programa predškole (materijalno, uslugama, kao izvor znanja i novih iskustava) bila je ograničena zbog epidemiološke situacije i indirektna – uz posredovanje Škole.

1. **EKOLOŠKI ZDRAVSTVENI ČIMBENICI U PROGRAMU**

Kroz programske sadržaje poticala se osnovna ekološka svijest za očuvanjem okoliša u kojem se djeca kreću – skrb o radnom prostoru i okolišu predškole/škole i uključivanje u program škole i aktivnosti skrbi o okolišu. Važan je bio ekološki pristup okolini i razvijanje ekološke svijesti kroz različite sadržaje, aktivnosti djece i projekte u okviru centara i u neposrednoj stvarnosti vanjskog prostora: park, cvjetnjak, zelene površine na kojima se nalaze predmetni edukativni prikazi i „hotel za kukce“.

Zdravstveni čimbenici odnosili su se na sve one aktivnosti koje su se poduzimale u svrhu očuvanja i jačanja dječjeg zdravlja:

* Pregled prije dolaska, prevencija i oprez u sprečavanju prijenosa infekcija - aktivnosti voditelja u neposrednoj suradnji sa roditeljima, školskim i obiteljskim liječnikom.
* Održavanje osobne higijene te higijene opreme i prostora kroz svakodnevne aktivnosti.
* Osiguravanje hrane i napitaka u suradnji sa školskom kuhinjom prema propisanim sanitarnim kriterijima.

Boravak na zraku ostvarivao se boravkom u školskom parku, cvjetnjaku, zelenim površinama, na školskom sportskom igralištu te šetnjama i kraćim izletima u prirodu u blizini predškole.

1. **PRAĆENJE OSTVARIVANJA PROGRAMA**

Način praćenja ostvarivanja zadaća programa predškole pri OŠ Trnovitički Popovac i vođenje pedagoške dokumentacije temeljio se prije svega na aktivnom promatranju (opservaciji) djece što je ostvarivala odgojiteljica. O svakom djetetu vođene su bilješke i sakupljani dječji uradci. O uočenim teškoćama djeteta obavljen je razgovor s roditeljima i pedagoginjom. Roditeljima 2 polaznika Predškole predložen je pregled i tretman logopeda. Preslike medicinskih nalaza i mišljenja, roditelji su dostavili kao prilog dokumentaciji vezanoj za procjenu zrelosti djeteta za upis u prvi razred osnovne škole.

Uz pomoć stručne suradnice pedagoginje krajem realizacije programa utvrđen je i procijenjen stupanj ostvarenosti zadaća predškole i razvoj pojedine kompetencije svakog djeteta. Na kraju programa dana je stručna procjena odgojiteljice o djetetovoj spremnosti za upis u prvi razred. Navedeno mišljenje u pisanoj formi dostavljeno je Stručnom povjerenstvu Škole za utvrđivanje psihofizičkog stanja djeteta prije upisa u prvi razred.

Nositeljica programa predškole pri OŠ Trnovitički Popovac – voditeljica predškole popunjavala je i/ili vodila sljedeću pedagošku dokumentaciju: orijentacijski plan i program odgojno-obrazovnog rada, tjedni i dnevni plan susreta (s dnevnom razradom susreta), imenik djece, pisano vrednovanje i izvješćivanje na završetku programa, program osobnog stručnog usavršavanja, bilješke i raznovrsnu dokumentaciju za svu djecu kao što su foto zapisi, zapisi razgovora djece međusobno, razgovor djece i odgojitelja za vrijeme aktivnosti, slike, crteže i trodimenzionalne radove djece. Odgojiteljica je za potrebe sadržaja i aktivnosti vezanih uz Školu pripremala popise uključene djece i evidenciju nazočnosti te potrebne ili propisane suglasnosti i privole roditelje/staratelja.

Praćenje rada nositelja Programa i realizaciju istog te pregled pedagoške dokumentacije izvršili su ravnatelj i pedagoginja škole, uz mogućnost davanja na uvid pročelniku Službe za društvene djelatnosti Grada Garešnice, a pisano izvješće nositeljice o realizaciji podnosi se ravnatelju škole koji Izvješće i Godišnji plan i program rada ustrojstvene jedinice predškolskog odgoja pri OŠ Trnovitički Popovac šalje u Ministarstvo znanosti i obrazovanja – Službu za predškolski odgoj i obrazovanje.

1. **FINANCIRANJE PROGRAMA PREDŠKOLE PRI OSNOVNOJ ŠKOLI TRNOVITIČKI POPOVAC**

Financiranje programa predškole pri Osnovnoj školi Trnovitički Popovac ostvareno je prema članku 49. i članku 50. Zakona o predškolskom odgoju i obrazovanju (NN 10/97., 107/07., 94/13., 98/19.) *(„jedinice lokalne i područne regionalne samouprave“, „državni proračun“ – „dio sredstava za programe javnih potreba“*), uz posebno naglašenu maksimalnu opću materijalnu potporu jedinice lokalne samouprave – Grada Garešnice.

U Trnovitičkom Popovcu

Rujan 2021.

KLASA: 601-02/21-01/04

URBROJ:2123-28-01-21-01

PREDSJEDNIK ŠKOLSKOG ODBORA RAVNATELJ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mustafa Bećirspahić,v.r. Stjepan Popić,v.r.